**POMOZIMO PTICAMA STANARICAMA ZIMI!**

**Dolaskom hladnijih i kraćih dana mnoge ptičje vrste sele u daleke južne krajeve kako bi se prehranile. Tijekom zime u našim krajevima kukaca, plodova voća, sjemenki i travnatih ptičjih poslastica gotovo da i nema. Ptice koje odlaze u toplije krajeve poznate su pod nazivom PTICE SELICE. Ptice koje ostaju u našim krajevima tijekom cijele godine zovemo PTICE STANARICE.**

**Neke od najpoznatijih vrsta ptica stanarica u našoj zemlji su: vrabac, vrana, crvendać, kos, zeba, čvorak, sjenica, sova, sivi ćuk, djetlić, grlica, golub, šojka i mnoge druge vrste.**

**U blizini rijeka, jezera i bara žive labudovi, galebovi, crne liske i patke.**

**Čime se hrane ptice stanarice kada temperature padnu ispod nule?**

**Zima je pticama najteže godišnje doba jer oslabe zbog hladnoće i manjka hrane ili postanu lak plijen drugim životinjama. Mnoge ptice na prežive zimu. Zimu mogu preživjeti samo dobro uhranjene ptice i one moraju dobivati hranu, pogotovo u vrijeme snijega.**

**Neke ptice rado jedu kukce, sitne insekte, gusjenice, veće ptice jedu žabe ili zmije, dok se neke ptice hrane kukcima, sjemenkama i voćem ili povrćem.**

**Kako im možemo pomoći?**

**Zimsko hranjenje ptica poželjno je provoditi od prosinca do ožujka stoga treba obaviti pripreme za nadolazeću sezonu hranjenja ptica izradom hranilica za ptice.**

**Neke ptice hrane se sjemenkama, a neke voćem: pšenica, lan, proso, suncokret (nepržen i nesoljen), kukuruz (za veće ptice cijeli, a za manje krupno mljeveni kukuruz), riža, kaša, sjemenke bundeve, oraha, lješnjaka, nesoljenog kikirikija, a pogodne su i lojne kugle koje se mogu kupiti ili ih možete sami napraviti. Neke ptice rado jedu svježe ili sušeno voće (bez dodanog šećera), posebno jabuke nasjeckane na ploške.**

**Moguće je iskoristiti i ostatke iz kuhinje, ali NE SVE, već npr. kuhanu rižu i kukuruz, ostatke zelenog povrća i voća. PTICE NIKAKO NE SMIJEMO HRANITI KRUHOM JER GA NE MOGU PROBAVITI TE OD NJEGA OBOLE I UGINU.**

**Poznato je da se rode zimi sele u južne krajeve (ptice selice) zbog nedostatka hrane te da su svejedi, ali unazad nekoliko godina sve više ih ostaje u našim krajevima zato jer se prehranjuju na svježe preoranim poljima, prošlogodišnjim ostacima kukuruza i ostalih žitarica.**

**Ptice će vam na vašoj pomoći biti jako zahvalne! A kako će vam zahvaliti?**

**U proljeće, kada izađe sunce ptičice će veselo početi cvrkutati i pjevati, slaveći dolazak toplijeg vremena i mnoštva hrane koja ih okružuje. Osim pjesmom, pomoći će vam i tako što će se hraniti raznim kukcima koji napadaju i štete cvijeću i bilju, voću i povrću u vašim vrtovima. Na kraju, ptice pomažu ljudima i tako što se hrane komarcima, osama, mušicama i ostalim malenim letećim napastima koje nas ljeti često znaju bocnuti, a nerijetko mogu izazvati i brojne alergijske reakcije koje trebamo liječiti.**



















